พัฒนาการสำคัญของตลาดอนุพันธ์
โดย..บริษัท ตลาดอนุพันธ์ (ประเทศไทย) จำกัด (มหาชน)
27 เม.ย. 2555

โดย..บริษัท ตลาดอนุพันธ์ (ประเทศไทย) จำกัด (มหาชน)
ปลายเดือน เม.ย.นี้ ตลาดอนุพันธ์ก็จะดำเนินงานครบ 6 ปีแล้วนะครับ ซึ่งตลอดช่วงเวลาที่ผ่านมานอกจากจะมีการเพิ่มสินค้าให้ผู้ลงทุนได้ซื้อขายกันแล้ว ตลาดอนุพันธ์ยังมีการปรับปรุงบริการที่เกี่ยวข้องกับการซื้อขายต่างๆ คอลัมน์นัดพบอนุพันธ์ในสัปดาห์นี้ จะขอนำภาพรวมการพัฒนาของตลาดอนุพันธ์ตั้งแต่เริ่มดำเนินการมาเล่าให้ฟังกันนะครับ
ตลาดอนุพันธ์ได้เริ่มดำเนินการตั้งแต่วันที่ 28เม.ย. 2549 โดยเริ่มซื้อขายสัญญาฟิวเจอร์สที่อ้างอิงดัชนีหุ้นหลักในตลาดหุ้นไทย คือ ดัชนี SET50เป็นสินค้าแรก และปีต่อมาก็ได้เพิ่มเติมออปชันที่อ้างอิงดัชนี SET50 เพื่อให้ผู้ร่วมตลาดของไทยมีอนุพันธ์หลัก คือ สัญญาฟิวเจอร์สและออปชัน ให้ใช้ในการบริหารพอร์ตเงินลงทุน
หลังจากที่มีทั้งสัญญาฟิวเจอร์สและออปชันให้ซื้อขายแล้ว ตลาดอนุพันธ์ก็เริ่มขยายประเภทสินค้าอ้างอิงไปยังหุ้นรายตัว ตามด้วยอัตราดอกเบี้ยและสินค้าโภคภัณฑ์ต่างๆ เช่น ทองคำ และในปีที่แล้ว ได้เพิ่มสัญญาฟิวเจอร์สในโลหะเงินและน้ำมันดิบเป็นสินค้าล่าสุดในตลาดอนุพันธ์ ซึ่งหากพิจารณาเทียบเคียงกับตลาดอื่นๆ ก็ถือว่าตลาดไทยมีสัญญาฟิวเจอร์สครอบคลุมสินค้าอ้างอิงหมวดหลักๆ เกือบทุกประเภทเช่นเดียวกับตลาดอนุพันธ์ต่างประเทศที่มีพัฒนาการยาวนาน แต่จะมีขาดอยู่บ้างก็เพียงแค่สินค้าโภคภัณฑ์ประเภทโลหะพื้นฐาน เช่น ทองแดง และสินค้าอ้างอิงประเภทดัชนีต่างประเทศ ซึ่งภายใต้ พ.ร.บ.สัญญาซื้อขายล่วงหน้าก็ได้กำหนดให้เป็นสินค้าอ้างอิงที่ตลาดอนุพันธ์สามารถจัดเป็นสัญญาล่วงหน้าที่ไปอ้างอิงกับสินค้าดังกล่าวนั้นได้
นอกจากการพัฒนาด้านสินค้าแล้ว ตลาดอนุพันธ์ยังได้ปรับปรุงบริการที่เกี่ยวกับการซื้อขายอย่างต่อเนื่อง โดยในปี 2553 ได้พัฒนาโดยเริ่มให้บริการซื้อขายรายใหญ่ (Block Trading Transaction) เพื่อให้ผู้ลงทุนที่ต้องการซื้อขายสัญญาซื้อขายล่วงหน้าเป็นจำนวนมาก สามารถบันทึกรายการซื้อขายดังกล่าวในระบบอีกช่องทางหนึ่ง ซึ่งจะไม่ส่งผลกระทบต่อราคาซื้อขายในตลาด อีกทั้งยังช่วยลดอุปสรรคที่ไม่สามารถซื้อขายได้ตามจำนวนที่ต้องการอีกทางหนึ่งด้วย
หลังจากที่ตลาดอนุพันธ์ได้เพิ่มสัญญาฟิวเจอร์สที่อ้างอิงสินค้าโภคภัณฑ์ ซึ่งมีความผันผวนของราคาสูง โดยเฉพาะในช่วงหลังปิดตลาด ในปี 2554 ตลาดอนุพันธ์จึงได้ขยายเวลาซื้อขายให้ครอบคลุมช่วงกลางคืน เพื่อให้ผู้ลงทุนได้มีโอกาสปรับเปลี่ยนกลยุทธ์การซื้อขายได้ตามการเปลี่ยนแปลงของราคาในตลาดต่างประเทศ
ถึงแม้ว่าการปรับเพิ่มทั้งสินค้าและปรับปรุงบริการที่เกี่ยวข้องข้างต้น ช่วยเพิ่มโอกาสให้ผู้ลงทุนสามารถบริหารพอร์ตการลงทุนได้ในสินค้าหลากหลายประเภทเช่นเดียวกับตลาดในต่างประเทศ แต่การซื้อขายสินค้าในตลาดอนุพันธ์ก็ยังอยู่ในรูปเงินบาท ซึ่งหากอัตราแลกเปลี่ยนมีการแข็งค่าหรืออ่อนค่าเกินไป ก็อาจส่งผลกระทบต่อผลตอบแทนของผู้ลงทุนได้ ดังนั้น ตลาดอนุพันธ์จะได้จัดให้มีการซื้อขายดอลลาร์ล่วงหน้าเป็นสินค้าใหม่ให้ผู้ลงทุนเลือกซื้อขายเพื่อบริหารค่าเงินบาทได้ตามที่ต้องการ โดยจะเริ่มซื้อขายประมาณในช่วงไตรมาส 2 ของปี 2555
นอกจากนี้ ตลาดอนุพันธ์ยังมีโครงการพัฒนาสินค้าและบริการอื่นๆ ที่ตลาดอนุพันธ์เพิ่มเติมและปรับปรุงจากปัจจุบันเพื่อให้ผู้ลงทุนได้เลือกใช้งาน ซึ่งจะมีการนำเสนอในงานสัมมนาของตลาดอนุพันธ์ เนื่องในโอกาสก้าวสู่ปีที่ 7 ของการดำเนินงาน ซึ่งคอลัมน์นัดพบอนุพันธ์จะนำมาเล่าให้ฟังเกี่ยวกับแผนในอนาคตของตลาดอนุพันธ์ในครั้งต่อไปนะครับ
ทั้งนี้ ในเดือน พ.ค.ที่จะถึงนี้ ตลาดอนุพันธ์ร่วมกับบริษัทสมาชิก จัดสัมมนาเกี่ยวกับดอลลาร์ล่วงหน้าเพื่อเป็นการเตรียมความพร้อมให้กับผู้ลงทุนก่อนเริ่มซื้อขาย โดยจัดขึ้นในช่วงเย็นของวันทำการ ซึ่งผู้ที่สนใจสามารถดูรายละเอียดได้จาก TFEX Website www.tfex.co.th